སྤྱིར་འཛམ་གླིང་ན་ཡོད་པའི་ཆོས་ལུགས་ལྟ་གྲུབ་ཤིན་ཏུ་ཐ་དད་པ་ཡོངས་ལ་གུ་ཡངས་ཀྱི་ལྟ་ཚུལ་འཆང་དགོས།ཁྱད་པར་བོད་གངས་ཅན་ན་ཡོད་པའི་གཡུང་དྲུང་བོན་དང་།སྒྲུབ་བརྒྱུད་ཤིང་རྟ་བརྒྱད་ཀྱི་བསྟན་པའི་གཞི་མ་ཚུལ་ཁྲིམས་རྣམ་པར་དག་པ་དང་།བསྟན་པའི་སྙིང་པོ་སྤོང་ཀློག་གི་ལས་ལ་བརྩོན་པ།བསྟན་པའི་འབྲས་བུ་གཞན་དོན་ཁུར་དུ་ཁྱེར་དགོས་པའི་གཞུང་ལུགས་ཀྱི་ཁ་ཕྱོགས་གཅིག་པ་ཡིན་པ་དེས།རིས་མེད་གནང་རྒྱུའི་རྩ་བ་བརྟན་པོར་ཆགས་ཡོད།དེ་བཞིན་དུ་བྱང་ཆུབ་སེམས་ཀྱི་སྐོར་སློབ་སྦྱོང་གནང་མཁན་ཞིག་གིས།སེམས་ཅན་ཀུན་ལ་ཉེ་རིང་ཆགས་སྡང་གི་བློ་ངན་འདི་འདོར་དགོས་པ་ཤེས་གསལ་ལྟར།ཆོས་བརྒྱུད་འཛིན་པ་ནང་ཕན་ཚུན་གུས་བཀུར་བྱ་དགོས་པའི་བསླབ་བྱ་གཅིག་མཚུངས་ཡིན་པས་གུ་ཡངས་དང་དག་སྣང་བྱ་དགོས།གལ་ཏེ་ནོར་བ་སོགས་བྱུང་ན་ཕན་སེམས་ཀྱིས་ཀུན་ནས་བསླངས་ཏེ།ནོར་འཁྲུལ་ཅན་གྱི་བྱ་བ་དེ་དག་ལྡོག་པའི་ཐབས་ལ་འབད་རྒྱུ་དེ་གལ་ཆེན་པོར་མཐོང་གི་ཡོད།བྱང་ཆུབ་སེམས་ཀྱི་གཞུང་ལུགས་མང་པོ་བློ་ལ་ཡོད།དེའི་སྐོར་རྩོད་པ་དང་།བཤད་པས་མི་ཚེ་འདའ་ཡང་ལག་ལེན་གྱི་སྟེང་ནས་གང་ཡང་མེད་པར་གྱུར་ན།བཤད་པ་སྙན་པོ་ཞིག་ལ་སྙིང་པོ་དེ་ཙམ་མེད་པས།ཐ་ན་སེམས་ཅན་གཅིག་གི་ལུས་སྲོག་དང་སེམས་ལ་གནོད་པ་ཕྲ་མོ་ཙམ་ཡང་མི་འབྱུང་བའི་ཐབས་ལ་བརྩོན་དགོས།ཁྱད་པར་དུ་ཤ་ཟ་རྒྱུ་འདི་རང་ངོས་ནས་མཚམས་འཇོག་གནང་ཐུབ་ན་སེམས་ཅན་མང་པོའི་ཚེ་སྲོག་ལ་ཕན་པས་དེའི་སྐོར་བསམ་བློ་བཏང་རོགས་ཞུ་རྒྱུ་ཡིན།